Borgmester Jacob Bundsgaard vil ikke arbejde for at bringe motorvej eller letbane til Aarhus Lufthavn.

Annonce

Det bliver ikke borgmester Jacob Bundsgaards (S) arbejdskraft, overtalelsesevner eller politiske indflydelse, der giver Aarhus Lufthavn en bedre infrastruktur.

»Det kan simpelthen ikke betale sig,« siger Jacob Bundsgaard til DR Østjylland.

Hvis passagerer skal hurtigere frem til lufthavnen, er der to løsninger:

At forlænge Djurslandsmotorvejen, så den slutter i krydset Ebeltoftvej/Ny Lufthavnsvej.

Eller at give letbanen et sidespor fra Kolind ned til lufthavnens terminalbygning.

»Der vil formentlig være nogle minutter sparet i forhold til at tage bilen. Men ikke nok til at opveje de meget store udgifter, der vil være ved at etablere en letbane til lufthavnen,« siger Jacob Bundsgaard til DR Østjylland.

Århus Stiftstidende har undersøgt priser og rejsetider på de to alternativer.

Og undersøgelsen giver Jacob Bundsgaard ret: Udgifterne er meget store. Og passagerer sparer ganske lidt tid.

Annonce

Letbane-bil: 1-1

Så lidt, at Jacob Bundsgaard nok ikke har helt ret, når han vurderer, at en letbane til lufthavnen er hurtigere end at tage bilen.

Aarhus Letbane har godt nok ikke lavet detaljerede analyser af hverken rejsetid eller pris på et letbanespor fra Kolind til lufthavnen.

Men anlægschef Jørgen Hansen skønner, at sporet vil give en rejsetid på 35 til 40 minutter fra Aarhus H til Aarhus Lufthavn.

Ifølge Kraks ruteberegner kan samme tur gøres i bil på 38 minutter. Men tiden afhænger naturligvis af, om turen foregår i myldretiden eller på en sen aften.

Toget kan køre anderledes præcist, men den syv kilometer bane mellem Kolind og lufthavnen koster ifølge Aarhus Letbane mindst en halv milliard kroner.

Og måske endnu mere. Måske helt op til en hel milliard.

»Vi vil helst ikke komme med et bud, der er mere præcist, fordi vi ikke har regnet på det i detaljer,« siger Jørgen Hansen.

I 2012 lavede Vejdirektoratet en forundersøgelse af en forlængelse af Djurslandmotorvejen frem til Ny Lufthavnsvej.

De 17 kilometer motorvej vil også koste mere end en halv milliard. Nemlig 660 millioner kr. (i 2012-priser) er prisen for, at bilister kan være i lufthavnen to minutter tidligere end i dag.

Og om kort tid bliver tidsforskellen endnu mindre.

Vejdirektoratet er i færd med at ombygge motortrafikvejen mellem Løgten og Bale, så den bliver en 2+1 motortrafikvej.

Ombygningen er snart færdig, og når den er det, bliver hastighedsgrænsen sat op fra 90 kilometer i timen til 100 kilometer i timen.